নিজের ও তৃণমূলের সাংসদ তহবিলের টাকাতেই কাজ হয়েছে, দাবি সুভাষের

বাঁকুড়া: সাংসদ তহবিলের কাজ নিয়ে শাসক বিরোধী তরজা অব্যাহত। নিজের সাংসদ তহবিলের পাশাপাশি পূর্বতন তৃণমূল সাংসদের পড়ে থাকা তহবিলের টাকারও কাজ করেছেন বলে দাবি বিজেপি প্রার্থী সুভাষ সরকারের। মিথ্যে বলছেন পালটা দাবি তৃণমূল প্রার্থীর। বাঁকুড়া লোকসভার (Bankura Lok Sabha) বিদায়ী বিজেপি সাংসদ তথা এবারের নির্বাচনের বিজেপি প্রার্থী সুভাষ সরকারের (BJP Candidate Subhash Sarkar) দাবি, নিজের সাংসদ তহবিলের সম্পূর্ণ অর্থের কাজ শেষ করার পাশাপাশি পূর্বতন তৃণমূল সাংসদের পড়ে থাকা ২ কোটি টাকার কাজও উনি করেছেন। এই দাবিকে উড়িয়ে দিয়ে তৃণমূল প্রার্থী অরূপ চক্রবর্তী ( Trinamool candidate Arup Chakraborty) বলেন, উনি মিথ্যে কথা বলছেন মানুষকে। একজন কেন্দ্রের মন্ত্রীর দায়িত্বে থেকেও একটা ইট পুঁতেও কোন উন্নয়ন করেননি মুখে মুখে শুধু উন্নয়ন করেছেন উনি।

২০১৯ লোকসভা নির্বাচনে বাঁকুড়া লোকসভা হাতছাড়া হয় তৃণমূলের। বিপুল ব্যবধানে বাঁকুড়া লোকসভা থেকে নির্বাচিত হয় বিজেপির সুভাষ সরকার। কেন্দ্রীয় শিক্ষা মন্ত্রীর দায়িত্ব সামলান তিনি। গত বছর দলের বিজেপি কর্মীদের একাংশ সুভাষের বিরুদ্ধে সরব হয়ে আন্দোলনে সামিল হতেও দেখা যায়। এলাকায় উন্নয়ন না করা দলীয় কর্মীদের পাশে না থাকা সুভাষের বিরুদ্ধে নানান অভিযোগ তুলেন বিজেপির বিক্ষুব্ধরা। সুভাষ সরকারকে যাতে টিকিট না দেওয়া হয় সেই দাবিও তুলেন বিজেপির বিক্ষুব্ধদের একাংশ। তবে সুভাষ সরকারের উপর আস্থা রেখেই পুনরায় বাঁকুড়া লোকসভার লড়াই করার জন্য সুভাষে আস্থা রাখে বিজেপি উচ্চ নেতৃত্ব।

আরও পড়ুন: জেলে শাহজাহান শেখকে জেরা করতে গেল ইডি

নির্বাচনের প্রচারে (Election campaign) নেমে নিজের সাংসদ তহবিলের উন্নয়নের কথা মানুষের কাছে তুলে ধরছেন তিনি। তার দাবি নিজের সাংসদ তহবিলের প্রায় ১৭ কোটি টাকার কাজ শেষ করেছেন। পাশাপাশি তিনি দাবি করে বলেন, পূর্বতন বাঁকুড়ার তৃণমূল সাংসদের পড়ে থাকা ২ কোটি টাকার কাজও উনি করেছেন। সুভাষ সরকারের এই দাবি কে উড়িয়ে দিয়ে তৃণমূল প্রার্থী অরূপ চক্রবর্তীর দাবি, উনি মিথ্যে কথা বলছেন। উনি কেন্দ্রীয় মন্ত্রী থেকেও বাঁকুড়ায় উন্নয়নের একটা ইট পুঁততে পারেননি। উনি কাজ করেননি বলেই উনার সাথে উনার দলের কর্মীরায় নেই। মিথ্যে কথা বলার জবাব মানুষ এবার দিয়ে দেবে দাবি তৃণমূলের।